Butikskæden Stof 2000 lukker 15 butikker landet over. Årsagen til de mange lukninger skal findes i dårlig økonomi hos butikskæden, der i øjeblikket er i gang med en rekonstruktion af virksomheden. Det oplyser Stof 2000 i en pressemeddelelse. - Stof 2000 A/S går i rekonstruktion, og der arbejdes på at fortsætte virksomheden i en anden form, siger bestyrelsesformand Claus Madsen i meddelelsen. Blandt de butikker, som lukker, er både en i Aalborg og en i Frederikshavn. Stof 2000, der sælger sy- og stofvarer i hele landet, har haft økonomiske vanskeligheder de seneste år i en branche, hvor tilbagegangen ifølge Danmarks Statistik har været 20 procent, står der i pressemeddelelsen. Forsøger med ny kapital Af pressemeddelelsen fremgår det, at virksomheden for tre år siden gik konkurs og blev overtaget af en ny ejerkreds, som ikke har formået at få butikskæden på rette kurs. Nu forsøger man igen. - Der er tidligere tilført kapital til virksomheden, og det undersøges nu, hvorvidt det kan ske igen, oplyser bestyrelsesformanden og fortsætter: - Al den stund, vi er tæt på at være i positiv drift, test af et nyt koncept med flere varer, som viser lovende takter, og ikke mindst hensynet til 150 arbejdspladser, gør, at vi søger en løsning, som indebærer fortsat drift i vores butikker, siger Claus Madsen. Det ligger dog fast, at 15 butikker fra tirsdag er blevet lukket, mens 10 butikker samt butikskædens webshop holdes åbne.

Opsummering:
Butikskæden Stof 2000 forsøger at redde 150 arbejdspladser ved at tilføre ny kapital i en rekonstruktion af virksomheden.